b"\n_START_ARTICLE_\nBasili de Trebisonda\n_START_SECTION_\nAscens al poder\n_START_PARAGRAPH_\nBasili era un dels fills de l'emperador Aleix\xc2\xa0II Comn\xc3\xa8 de Trebisonda i de la seva esposa Djiadjak Jaqeli. Quan el seu germ\xc3\xa0 gran, Andr\xc3\xb2nic III, va assumir el tron el 1330 i va matar els seus germans Miquel i Jordi, Basili estava a Constantinoble i no va tornar per por de seguir el mateix dest\xc3\xad cruel._NEWLINE_A la mort d'Andr\xc3\xb2nic III, el t\xc3\xadtol va passar al seu fill d'uns vuit anys. Una part de la ciutadania va invitar Basili a tornar i prendre el poder; cosa que va fer deposant el seu nebot Manel el 22 de setembre del 1332 i confinant-lo en un monestir. Basili va fer una purga a la cort, manant l'execuci\xc3\xb3 dels partidaris de Manel: el megas doux Lekes Tzatzintaion, la seva esposa Syrikaina i el fill de tots dos, Tzambas, que tenia el t\xc3\xadtol de megas domestikos, i que probablement eren els qui governaven en nom de Manel. El que no s'esperava era que l'home que va nomenar com a nou megas doux, Joan l'eunuc, es revoltaria en favor del deposat Manel. La revolta fou sufocada i Basili, que no volia trobar-se amb m\xc3\xa9s elements contraris a ell dins la seva cort, va decidir que calia executar Manel._NEWLINE_Malgrat aix\xc3\xb2, el pa\xc3\xads va continuar dividit per les dues faccions que havien sorgit durant el regnat d'Andr\xc3\xb2nic: els del partit bizantinista, que tenia la major part dels adeptes a la capital, i els partidaris de l'aristocr\xc3\xa0cia p\xc3\xb2ntica original, \xc3\xa9s a dir els qui havien fundat l'Imperi de Trebisonda pertanyents a l'antic Regne del Pont, m\xc3\xa9s nombrosos en l'entorn rural.  Segons George Finlay, els alts funcionaris i els principals nobles havien esdevingut sobirans mesquins i havien portat els pobles a l'anarquia. Els funcionaris havien adoptat una actitud d'insubordinaci\xc3\xb3 dissimulada i Basili va haver de contractar mercenaris estrangers per protegir la seva persona, per\xc3\xb2 els funcionaris a trav\xc3\xa9s de la seva arrog\xc3\xa0ncia r\xc3\xa0pidament van corrompre els mercenaris i els van posar en contra de l'emperador. La seva impopularitat es va fer tan gran que, quan va haver un eclipsi solar visible a la ciutat de Trebisonda, la gent ho va interpretar com un senyal de la ira divina i Basili va haver d'amagar-se a la ciutadella per protegir-se de la multitud enrabiada que intentava matar-lo a pedrades.\n_START_SECTION_\nEl problema matrimonial\n_START_PARAGRAPH_\nEl 17 de setembre del 1334 Basili, per entrar en alian\xc3\xa7a amb l'Imperi Bizant\xc3\xad es va casar amb Irene, una filla il\xc2\xb7leg\xc3\xadtima d'Andr\xc3\xb2nic III Pale\xc3\xb2leg. L'afecte entre tots dos aviat es va acabar i Basili va prendre una amistan\xc3\xa7ada, tamb\xc3\xa9 anomenada Irene, amb la qui va tenir quatre fills bastards. No se sap del cert si es va divorciar de la seva esposa per\xc3\xb2 hi ha una carta interessant enviada pel patriarca de Constantinoble, Joan Calecas, adre\xc3\xa7ada a Gregori el metropolit\xc3\xa0 de Trebisonda, en la qual el patriarca renya el metropolit\xc3\xa0 per haver perm\xc3\xa8s que la maldat se'ls apoder\xc3\xa9s en saltar-se els c\xc3\xa0nons de l'Esgl\xc3\xa9sia i els ordenava que resolguessin el problema sota pena de ser anatematitzat ell i els sacerdots que hi havien col\xc2\xb7laborat. Els clergues locals, per\xc3\xb2, es van justificar amb un feble excusa: que en realitat estaven honrant l'emperadriu leg\xc3\xadtima amb els seus serveis, ja que estaven servint tamb\xc3\xa9 a una Irene.\n_START_SECTION_\nEls darrers anys\n_START_PARAGRAPH_\nEl malestar a la capital va augmentar quan els oghuz, encap\xc3\xa7alats per Sheikh Hassan, van atacar Trebisonda el 5 de juliol del 1335. La lluita es va centrar en la muralla de Sant Kerykios i al Mont Minthrion, per\xc3\xb2 una providencial tempesta va permetre els trebisonds desfer-se'n dels seus atacants._NEWLINE_Basili va morir el 6 d'abril del 1340, sembla que enverinat per la seva esposa leg\xc3\xadtima Irene Pale\xc3\xb2leg, la qual va prendre el poder i el va substituir en el tron."